《繇万安上滩赖风力日有半遂至赣州》
明代·郭之奇

千山何磈礧，万水难冰涣。水山俱不息，急濑喧昏旦。

清浅五云波，淩临因石悍。遂使章贡开，嵚崎从漫漶。

渺哉一苇心，寸尺相衡捍。弱缆溯奔湍，孤怀就历乱。

岂意北来风，能转南山矸。芳麓俄沉浮，哀壑倏穿贯。

接瞬几何时，坐失诸滩半。逶迤出轻𦨣，沿渚回低岸。

川光上巉壁，云影下幽澜。滩流次第安，客愁因以散。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。